ARRONDO ALDASORO (EH Bildu, 2015-11-27):
Tapia anderea, benetan ez duzu erantzun, ez duzu erantzun egindako galderei.
Gandásegui jaunarekin izandako bileran hartutako konpromisoa ze izan da, azkenean esan duzuna, hemendik aurrera lanean jarraitzeko konpromisoa? Eta horrek eramaten dizu esatera jaso duzula enpresaren aldetik Euskadirekiko eta Arabarekiko konpromisoa? Benetan lotsagarria hori bakarrik baldin bada Gandásegui jaunak aipatutakoak eta hartutako konpromisoa, zero patatero.
Kezkatuta egoteko arrazoi guztia dute langileek eta gaurtik aurrera oraindik pixka bat gehiago hori horrela baldin bada. Zerbait gehiago baldin badago, gustatuko litzaiguke bigarren zatian aipatzea zeren eta iruditzen zaigu ez dela hori ez nahiko eta ez bidea.
Eta jarraituko dut, zer proposatu zion Jaurlaritzak? Zer proposatu zion sailburuak? Ze neurri? Zeren nik uste dut beharrezkoa dela hori ere ezagutzea eta jakitea.
Beste aldetik, ez da onargarria  - lehen aurreratu dizut -  langileekin bildu ez izana modu berean. Enpresa ere ez da bildu azken aste honetan, horrek ere asko esaten digu gai honen inguruan, zergatik EREa momentu batean atzera egiten duen enpresak eta ze etorkizun egon daitekeen hemendik aurrera. Baina Jaurlaritza bildu ez izana larriagoa iruditzen zaigu oraindik eta jakin nahiko nuke ere zergatik, zergatik hain begirune gutxi.
Beraiek kezkatuta daudenean, azkenean zuk hemen aipatu duzu Berantevillan arazo estrukturalak egin daitezkeela, sakonak, ez bakarrik lan-karga baina denok dakigu enpresa hori poliki-poliki deslokalizazioaren bidez lan-karga beste leku batzuetara joan dela eta proiektu berriak ere bat.
Eta zuk zeuk esan duzu ez dakit zenbat milioi jaso dituen enpresak baina horietatik Berantevillan oso gutxi gelditu direla. Eta Jaurlaritza ez da arduratu horretaz orain arte? Ez da arduratzen? Uste dut arrazoiak egon direla eta badaudela horretarako.
Legebiltzar honetan onartuta dago langileen inguruan, uste dut izan zela enplegua eta pobreziaren inguruko monografikoan, protokolo bat horrelako egoeretan eta irakurriko dizut.
"Legebiltzarrak Jaurlaritzari eskatzen dio, zailtasunak dituzten enpresen egoera bideratzeko, Jaurlaritzak protokolo berezia indarrean jar dezala. Horretan, Jaurlaritzak bere tresneria eta bitarteko guztiak langileen edota langile batzordeen esku jarriko ditu aholkularitza juridikoa, planifikazio estrategia, laguntza lerroak. Eta eurekin batera, egoera aztertzeko eta irtenbideak lantzeko konpromisoa hartuko du. Horretaz gain, langileen ordezkariek enpresaren egoerari buruzko informazioa zehatza jasotzeko bermea eta bideragarritasun planak egiteko aukera eta horietarako laguntza bideak ere jasoko dira".
Betetzeko ordua da, Tapia anderea, kasu honetan eta beste kasu askotan. Sumatzen dugu gaur ere, ez bakarrik sumatu, zuk zeuk esan duzu berriro ere neutraltasun horretara zoazela, berriro ere auzia esparru pribatura eramaten duzula eta gu ez gatoz bat.
Izango da bi iritzi desberdinak ditugula baina, zoritxarrez, esparru pribatu hori ez da hain pribatua egunero-egunero enpresariekin argazkiak ateratzen dituzunean. Hori ez dago gaizki berez baina ez dugu ikusten argazki bat bera ere gaizki pasatzen ari diren langileekin, kasu honetan Aernnovakoekin. Baina aipatu ditzakegu beste batzuk ere bai. Atzo bertan Candyko langileak esaten zuten eta salatzen zuten Jaurlaritzaren jarrera berriro ere utzi dituelako ezer gabe.
Guk uste dugu badela ordua eredu hori aldatzeko eta bada ordua beste eredu batzuk martxan ipintzeko. Diru publikoa, nahiz eta eman gauza baterako edo besterako, I+D+i edo azpiegiturak hobetzeko, hori dena kontrolatu egin behar da...
...eta eman gauza baterako edo besterako. I+D+i, edo azpiegiturak hobetzeko, hori dena, kontrolatu egin behar da eta baldintzak ipini behar dira.